Só het regter Hans Fabricius Woensdagoggend gesê in die hooggeregshof in Pretoria, waar ’n toetssaak oor die genadedood deur hom aangehoor word.
Stransham-Ford vra die hof vir ’n bevel dat ’n dokter sy lewe beëindig of hom in staat stel om self sy lewe te neem met “een of ander dodelike middel”. Dit word beskou as ’n toetssaak voor die hof, omdat genadedood deur wetgewing verbied word.
Stransham-Ford, wat self nie by die hof is nie, sê in hofstukke hy het ’n reg om nie wreed en onmenslik behandel te word nie.
Hy vra ook vir ’n bevel dat die genadedood-dokter nié aanspreeklik gehou sal word ingevolge die straf- of siviele reg nie en dat daar nie tugstappe teen die dokter sal wees nie.
Stransham-Ford sê hy het “maar ’n paar maande, weke of selfs dae” oor. Die oorsaak van sy dood sal die ingee van sy niere wees.
Fabricius het gesê dokters maak ’n groot gewag oor die woord etiek. “Hulle (die dokters wat hofstukke teen die saak ingedien het) sê selfs vir my in ’n eedsverklaring die hof weet nie wat etiek is nie en (die hof) het nie die ervaring in wat etiek is nie.”
Fabricius het gesê die Konstitusionele hof vereis van die hof om ’n gemene reg inkrementeel te ontwikkel uit die meriete van elke invididuele hofsaak. Hy wou by Marais weet waarom hy nie na die meriete van elke aansoek (oor genadedood) kan kyk en só ’n gemene reg ontwikkel nie.
Marais het voorts beaam daar is nie ’n verskil tussen die gee van ’n pil, ’n inspuiting of die afskakel van masjiene nie.
Fabricius het geantwoord dat watter bevel hy ook al verleen, sal dit nie voorsiening maak vir elke geval in die toekoms nie.
Van Bergen het geantwoord dit lê in die bedoeling. ’n Masjien help die pasiënt kunsmatig om aan die lewe te bly en te genees. As dit afgesit word, neem die natuur sy gang.
Van Bergen het gesê morfien word nie ingespuit om die hart te laat stop nie. Dis om pyn te verlig en die doel daarvan is nie om dood te maak nie.
D’Oliveira het gesê selfmoord is nie ’n misdaad nie. Dis ’n “uitweg”. Per definisie is dit nie nodig om die bevele aan hom te verleen nie.
Fabricius het gesê indien hy ’n bevel verleen aan Stransham-Ford, sal hy nie riglyne gee vir ander sake nie. Dit sal ’n bevel wees volgens die feite van net dié saak.